กฎกระทรวง ฉบับที่ 8 (พ.ศ. 2542) ออกตามความในพระราชบัญญัติการทำงานของคนต่างด้าว พ.ศ. 2521
กฎกระทรวง
กฎกระทรวง
ฉบับที่
๘ (พ.ศ. ๒๕๔๒)
ออกตามความในพระราชบัญญัติการทำงานของคนต่างด้าว
พ.ศ. ๒๕๒๑
--------------------

 อาศัยอำนาจตามความในมาตรา
๑๖ และมาตรา ๔๗ แห่งพระราชบัญญัติการทำงานของคนต่างด้าว พ.ศ. ๒๕๒๑
รัฐมนตรีว่าการกระทรวงแรงงานและสวัสดิการสังคมออกกฎกระทรวงไว้ ดังต่อไปนี้
 ให้เพิ่มความต่อไปนี้เป็นวรรคสามของข้อ
๒ แห่งกฎกระทรวง (พ.ศ. ๒๕๒๒) ออกตามความในพระราชบัญญัติการทำงานของคนต่างด้าว พ.ศ.
๒๕๒๑ ซึ่งแก้ไขเพิ่มเติมโดยกฎกระทรวง ฉบับที่ ๖ (พ.ศ. ๒๕๓๖)
ออกตามความในพระราชบัญญัติการทำงานขาองคนต่างด้าว พ.ศ. ๒๕๒๑
 "ในกรณีที่ผู้ยื่นคำขอตามวรรคหนึ่ง
เป็นคนต่างด้าวซึ่งได้รับอนุญาตให้เข้ามาทำงานในราชอาณาจักรตามกฎหมายว่าด้วยการส่งเสริมการลงทุนหรือตามกำหมายอื่นตามมาตรา
๑๐ ให้ยื่นคำขอ ณ ศูนย์บริการวีซ่าและใบอนุญาตทำงาน
สำนักงานคณะกรรมการส่งเสริมการลงทุน สำนักนายกรัฐมนตรี ได้ด้วย" 

 
ให้ไว้ ณ วันที่ ๑ พฤศจิกายน พ.ศ. ๒๕๔๒
 
พลตำรวจตรี วุฒิ สุโกศล
 
รัฐมนตรีว่าการกระทรวงแรงงานและสวัสดิการสังคม

+----------------------------------------------------------------------------------------------------------------------+
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่ในปัจจุบันได้มีการจัดตั้งศูนย์บริการวีซ่าและใบอนุญาตทำงาน
สำนักงานคณะกรรมการส่งเสริมการลงทุน สำนักนายกรัฐมนตรี
โดยมีวัตถุประสงค์เพื่อเป็นการลดขั้นตอนในการขออนุญาตอันเป็นการอำนวยความสะดวกแก่คนต่างด้าว
แต่กฎกระทรวง (พ.ศ. ๒๕๒๒) ออกตามความในพระราชบัญญัติการทำงานของคนต่างด้าว พ.ศ. ๒๕๒๑
กำหนดให้คนต่างด้าวที่มีสถานที่ทำงานหรือสำนักงานตั้งอยู่นอกเขตกรุงเทพมหานคร
ต้องยื่นคำขอที่จังหวัดซึ่งเป็นที่ตั้งขาองสถานที่ทำงานหรือสำนักงานของตน
สมควรแก้ไขกฎกระทรวงดังกล่าวเพื่อกำหนดให้คนต่างด้าวที่ได้รับอนุญาตให้เข้ามาทำงานตามกำหมายว่าด้วยการส่งเสริมการลงทุนหรือตามกฎหมายอื่นสามารถยื่นคำขอที่ศูนย์บริการวีซ่าและใบอนุญาตทำงานได้แม้ที่ตั้งของสถานที่ทำงานหรือสำนักงานจะอยู่นอกเขตกรุงเทพมหานคร
ทั้งนี้
เพื่อเป็นการอำนวยความสะดวกแก่คนต่างด้าวซึ่งเข้ามาลงทุนในราชอาณาจักร จึงจำเป็นต้องออกกฎกระทรวงนี้



ภัทรวีร์/ปรับปรุง
๒๙ พฤศจิกายน ๒๕๖๐